1/4 kapsast  1/4 suurest kurgist  0.5 küünt küüslauku  3-4 lehte värsket basiilikut  2 spl õli  2 spl heledat sojakastet  0.5-1 tl soola  2 spl erinevate seemnete segu*  (soovi korral 1/4  punast sibulat või natuke rohelist sibulat)  pipar      Pane seemned puhtale pannile ning kuumuta neid madalal kuumusel, kuni on vaid kergelt kuldset tooni - nõnda tuleb maitse paremini esile!  Riivi või tükelda suure noaga kapsas ribadeks. Lõika kurk piki neljaks veerandiks ning viiluta need (ja soovi korral ka sibul) õhukeselt. Haki küüslauk ja basiilik hästi peenikeseks. Viska kõik komponendid suurde kaussi, raputa peale soola ja  pipart ning sega korralikult läbi. Lisa ka õli, sojakaste ja seemned ning sega korra veel kergelt läbi.    * Mina olen kasutanud seesami, päevalille ja pinia seemnete segu. Aga eks neid võib vastavalt soovile ja rahakotile verieerida.            Tõestus sellele, et lihtsuses tõepoolest peotub võlu! Hämmastavalt maitsekas ja kerge salat. Ja üle pika aja üks retsept, mille ise kirja pannud (st pole mage koopia nami-nami'st)!    Kes on Jan? Miks selline salat? Jan on mu muhe naabrimees, kellele ühtlasi kuulub ka minu korter. Tegelikult polnud mina kunagi Janiga eriti suhelnud, vaid hoopis Indrekul olid temaga soojad suhted. Tänu sellele läks aga nii, et ühel imekaunil kevadhommikul, kui meil sõbrad külas, kutsus Jan meid kõiki oma ilusale terrassile istuma. "Mis te seal toas ikka passite," ütles ta.    Läksime siis kõik rõõmsalt välja, istusime laua taha, ajasime juttu. Kuskil jutu käigus jäi talle vist ka kõrva, et mulle meeldib süüa teha. Ning paar tundi hiljem, kui hakkas õhtuks süüa ette valmistama ütleski ta mulle: "Ma sain aru, et sulle meeldib süüa teha? Aga vat sellist salatit pole sa varem kindlasti saanud!" Põnevusega siis jälgisin silmanurgast (vesteldes  samal ajal ka sõpradega) Jani tegevusi. Suur oli pettumus kui nägin, et komponendid kõik nõnda lihtsad - nii palju rännanud mehelt ootasin midagi põnevamat. Üllatuda sain aga, kui ta pakkus mulle seda maitsta. Mõnus, mahlane ning natuke teistmoodi maitsega! Eriliseks tegi asjaolu muidugi ka see, et kogu lauast olin mina ainuke, kes maitsta sai. :)    See retsept siin on muidugi mu omalooming - kõik komponendid ja kogused on tuletatud. Inspireeritud Jani terrassil nähtust, muidugi.